Pues teꞌi.
Joqꞌui a Jesus teꞌiji.
U mansaj a laguna Galileaja.
Caꞌ pꞌeel u cꞌabaꞌ a lagunaja,
Tiberias y Galilea.
Tücünacooꞌ u yaabil a cristiano tu pach a Jesusu,
u men u yilajooꞌ boon a milagro u betaj ti tan u tzꞌüquic a cꞌojaꞌana.
Naqꞌui a Jesus tuwich witz ti tintal u yetꞌocooꞌ u yaj cambal.
Nützꞌünac u qꞌuinil u fiestajooꞌ aj Israel leꞌec ti tan u cꞌajsabül biqꞌuin ti mani u yaj xaꞌnum Dios ti caꞌan yocꞌolooꞌ.
Leꞌec a Jesusu,
u yilajooꞌ u yaabil a cristianojo.
Tanooꞌ u cꞌochol etel.
—¿Tuba ti qꞌuexic a janal caꞌ ti tzꞌaaꞌ tiꞌijooꞌ a cristiano adaꞌooꞌo?
— cu tꞌan a Jesus tiꞌi jun tuul u yaj cambal leꞌec aj Felipeje.
Jadiꞌ u cꞌaataj tiꞌi u men u cꞌati u yubi biqui ti caꞌ uchuc u nuuc aj Felipeje.
Alaꞌaji,
u yeel cꞌuꞌ a bel u cu beteꞌe.
—Caꞌax u meyaj a mac manal nueve uj,
maꞌ chucul tiꞌi u qꞌuexic a pan tiꞌi caꞌ tzꞌabüc tzꞌetzꞌetac tiꞌi a jujun tuulu,
— cu tꞌan aj Felipe tiꞌi ti uchi u nuuc.
Pues teꞌi.
Yan jun tuul u yaj cambal a Jesusu,
Andres u cꞌabaꞌ.
Alaꞌaji,
u yitzꞌin aj Simon Pedro.
—Waꞌyeꞌ queꞌen jun tuul a tzꞌubu.
Yan cinco cuul a pan etele.
Betajaꞌan etel u harinajil cebada.
Yan ilic caꞌ tuul aj meen chꞌilam etele.
Cꞌuꞌ betiqui,
¿cꞌuꞌ aj beel tiꞌijooꞌ u yaabil a cristianojo?
— cu tꞌan aj Andres tiꞌi a Jesusu.
—Adü tiꞌijooꞌ a cristiano caꞌ tinlacooꞌo,
— cu tꞌan a Jesusu.
Suꞌuquil u wich a luꞌum teꞌiji.
Tinlajooꞌ.
Jabix wal cinco mil tuul ti winic a yana.
Leꞌec a Jesusu,
u laj chꞌaꞌaj a pana.
U yadaj a boꞌtic tiꞌi a Dios yocꞌol a pana,
caꞌ tun u tzꞌaj tiꞌijooꞌ u yaj cambal caꞌ u tꞌoxooꞌ tiꞌijooꞌ a tinaꞌana.
Baaloꞌ ilic u betaj etel aj meen chꞌilama.
U tzꞌaj tiꞌijooꞌ a janal leꞌec boon u cꞌatooꞌ u jante.
Leꞌec ti naꞌajnooꞌ,
u yadaj tiꞌijooꞌ u yaj cambal:
—Molo u yadaꞌ a janal tiꞌi maꞌ u najiltal,
— cu tꞌan a Jesusu.
Pues teꞌi.
U molajooꞌ.
Doce cuul ti nucuch xac u tudesajooꞌ etel u yadaꞌ a cinco cuul pan a betabi etel u harinajil cebada.
Leꞌecooꞌ a cristianojo,
u yilajooꞌ a milagro u betaj a Jesusu.
—Tu jajil alaꞌaji,
leꞌec a tan ti paacꞌtic u yudel waꞌyeꞌ yocꞌolcab tiꞌi caꞌ u yadüꞌ toꞌon u tꞌan a Dioso,
— cu tꞌanooꞌ tu bajil.
Pues teꞌi.
Leꞌec a Jesusu,
u naꞌtaj ti bel u caꞌa chocbol ti reyil u menooꞌ a cristianojo,
mentücü joqꞌui tu yaamooꞌ.
Mas naqꞌui tuwich witz tu junal.